Babanuus vir ‘Boer soek ŉ vrou’-paarNiel en Chereze Bruwer van ‘Boer soek ‘n vrou’-faam word vanjaar ouers. Dit is hulle eersteling. (Foto: Instagram/Niel Bruwer) Die gewilde Boer soek ŉ vrou-paartjie, Niel en Chereze Bruwer, beleef omtrent ŉ warrelwind van groot gebeurtenisse sedert hulle mekaar op dié kykNET-maatsoekprogram ontmoet het. Die egpaar, wat in Januarie voor die kansel gestaan het by die Kaleo-gasteplaas in die Koue Bokkeveld, het die naweek op sosiale media aangekondig dat ŉ pienkvoet vanjaar sy of haar opwagting sal maak. Volgens Niel se plasing op Instagram, wat ŉ skattige foto van ŉ gehekelde skapie en babakombersie bevat, sal “Baba Bruwer” in September vanjaar gebore word. “Daar’s nie woorde om die opwinding, die dankbaarheid en die groot seën te beskryf nie,” het Niel by dié foto geskryf. “Dankie Jesus dat U ons so vinnig met die groot geskenk seën!” Marciel Hopkins, aanbieder van Boer soek ŉ vrou, het die egpaar op Instagram gelukgewens met die babanuus. Niel en Chereze op hulle troudag in Januarie vanjaar. (Foto: ANNA Photography) “Ek is so ongelooflik bly saam met julle! Julle gaan incredible ouers wees [sic],” het Marciel gesê. Niel, ŉ vrugteboer van Prince Alfred Hamlet in die Wes-Kaap, het in Julie verlede jaar die jawoord by die Lanzerac-wynlandgoed in Stellenbosch gevra. Die egpaar het kort ná die 13de seisoen van die program in ŉ onderhoud met Maroela Media gesê hul deelname aan Boer soek ŉ vrou was vir hulle bestem. A post shared by Niel Bruwer (@bruwerniel)